Museoiden Yö järjestetään taas Tampereella – Luvassa runsaasti ohjelmaa, katso koonti tästä jutusta

Museoiden Yö järjestetään Tampereella lauantaina 18. toukokuuta. Tapahtuma järjestetään nyt kahdennentoista kerran. Kati Mäkinen/ESM:n arkisto

Pekka Ruissalo

Museoiden yötä vietetään jälleen Tampereella lauantaina 18. toukokuuta. Osa tapahtumista alkaa tänä vuonna jo kello 16, mutta suurin osa ohjelmasta starttaa kello 18 ja useimmat museot ovat avoinna aina keskiyöhön saakka.

Museoiden yön kävijöitä palvelevat myös museokahvilat, ruokapaikat ja museokaupat.

Viime vuosina tamperelaisissa museoissa on ollut 10 000 museokäyntiä yhden illan aikana. Näyttelyiden ja opastusten lisäksi tarjolla on luentoja, musiikkia, taiteilijatapaamisia, työpajoja, kilpailuja, työnäytöksiä ja asiantuntijatapaamisia.

Tässä poimintoja ohjelmasta:

Museokeskus Vapriikki

KELLO 18–20 ASTRATERRA-ROOLIPELI

Lähde löytöretkelle Astraterran ihmeelliseen maailmaan! Pelinjohtajana toimii pelin pääsuunnittelija Miska Fredman. Astraterra-seikkailuroolipeli sopii kaiken ikäiseille. Suomen pelimuseo, 2 krs.

KELLO 21–23.45 KIEKKOKATSOMO: RUOTSI–SVEITSI (K-18)

Tule seuraamaan jääkiekon MM-kisojen Ruotsi–Sveitsi-ottelua asiantuntijakommentaattori Mikko Heinämäen seurassa! Myynnissä virvokkeita ja pikkupurtavaa. Yhteistyössä C More. Vapriikin kokoustilat, 2. krs.

Kulttuuritalo Laikku

KELLO 18–21 INDIAN DANCE FESTIVAL: EUROOPAN SUURIN INTIALAISEN TANSSIN TANSSIKILPAILU

Oletko juuri sinä seuraava Euroopan paras bollywood -sooloartisti tai -tanssiryhmä? Euroopan suurin intialaisen tanssin tanssikilpailu järjestetään tänä vuonna jo toista kertaa. Tänä vuonna on lisätty myös kategoria lapsille. Ulkomaiset tähtiartistit tulevat tuomaroimaan ja katsojille on takuuvarmasti luvassa henkeäsalpaavia esityksiä.

Tallipiha

KELLO 18–21 PERINTEISEN PUUIKKUNAN KUNNOSTAMINEN

Vanhojen ikkunoiden korjausta perinteisin menetelmin. Työnäytös jossa Pirkanmaan rakennuskulttuurikeskus Piirun väki ja Pirkanmaan maakuntamuseon perinnerakennusmestari kunnostavat perinteisiä puuikkunoita.

Ohjelmaa löytyy paljon myös lapsille:

Vapriikki

KELLO 18 PERHEKIERROS POSTIMUSEON VIESTINVIEJÄT -NÄYTTELYYN

Millaista postissa oli ennen? Toiminnallisella kierroksella tutustutaan Postin historiaan esineistön avulla. Lähtö Vapriikin ala-aulasta.

KELLO 18.30–20 TYÖPAJA: IHAN PÖNTTÖÄ

Tee Museoiden yöstä muistoksi linnunpönttö ja ilahduta kesän paluumuuttajia! Pönttöjä rajoitetusti eli linnunpönttöjä tehdään niin kauan kuin aihioita riittää. Yhteistyössä: Mielen ry:n Avoin Paja Inspis. Korkea halli, 1. krs.

Lastenkulttuurikeskus Rulla

KELLO 18–21 KÄSITYÖ- JA MUOTOILUKOULU NÄPSÄN PALLO HALLUSSA -NÄYTTELY

Näyttelyssä voi pelata maailmanympäryspeliä ja tutustua 4-12-vuotiaiden lasten upeisiin töihin.

KELLO 18–21 MINILINNUNPÖNTTÖ-TYÖPAJA

Työpajassa rakennetaan pikkuisia linnunpönttöjä Rullan miniulkopuutarhan puihin.

Työväenmuseo Werstas

KELLO 18 JA 19 SALAPERÄISET AVAIMET – LIIKKUVA SATU

Täti Taikakynän kuvitettu satukierros museossa yli neljävuotiaille. Kesto 45 minuuttia, osallistujamäärä 25 hlö/kierros.

KELLO 18–21 TYÖPAJOJA, PELEJÄ JA LEIKKEJÄ

Tule askartelemaan oma avaimenperä ja kokeilemaan vanhan ajan pelejä ja leikkejä!

KELLO 18.30–19 LORUJA JA LEIKKEJÄ

Loru- ja leikkituokio koko perheelle.

Amurin työläismuseokortteli

KELLO 18 JA 19 ULKOLEIKKIKIERROS

Puu-Amurin suojaisilla pihoilla lapsilla on riittänyt leikkikavereita ja tekemistä. Kierroksella leikitään ja opetellaan perinteisiä ulkoleikkejä Amurista ja vähän muualtakin. Kierros on suunnattu 5–12 -vuotiaille, kesto 45 minuuttia. Kierrosta ei järjestetä sateella.

Useassa kohteessa on illan aikana monia työpajoja kaiken ikäisille.

Poimintoja musiikkiohjelmasta:

Vapriikki

KELLO 20.30–21 VAMPYYRIBINGO

Oletko vampyyrisarjojen ja -leffojen asiantuntija? Tunnistatko tunnarit ja muistatko soundtrackit? Osallistu Museoiden yössä musiikilliseen Vampyyribingoon, ja bongaa DJ:n soittolistalta populaarikulttuurin verisimmät helmet! Palkintoja! Museoravintola Valssi, 1. krs.

Tuomiokirkko

KELLO 18.30, 19.30, 20.30, 21.30, 22.30 JA 23.30 KUORO- JA SOITINMUSIIKKIA

Museoiden yössä Tuomikirkossa nautitaan musiikista jonka esittäjinä ovat 18.30 ja 19.30 Händel-kuoro, johtaa Debra Gomez-Tapio, klo 20.30 Kamarikuoro Eternitas, johtaa Petra Perttula, 21.30 Tampereen Kamarimusiikkiseuran jousikvartetti ja 22.30 ja 23.30 Tampereen Kamarioopperayhdistyksen laulajat Julia Jaakkola ja Leena Rantala pianisti Juhana Mattilan kanssa.

Työväenmuseo Werstas

KLO 18–21 POSETIIVARIT VÄINÖ LINNAN AUKIOLLA

Vanhan ajan posetiivimusiikkia.

KLO 22–23 FAARAO PIRTTIKANGAS JA KUHMALAHDEN NUBIALAISET

Tampereen lähiöteollisuusalueelta maailmaa tarkkailevan mestarillisen tarinankertojan ja monipuolisista musiikillisista vaikutteista ammentavan yhtyeensä hypnoottisen riemullista musiikkia!

Emil Aaltosen museo

KLO 18.30 JA 19.30 JOHNNY GIDEON & MASA ORPANA

Kitaristi-laulaja Johnny Gideon (Jonni Seppälä) ja saksofonisti Masa Orpana ovat tuttuja muusikoita erityisesti juurimusiikin kuten rhythm and bluesin ystäville. Pyynikinlinnassa esiintyvän duon musiikissa painottuu etenkin bluesohjelmisto. Kesto noin 30 minuuttia.

KLO 21 RAYMOND CARVERIN RUNOJA

Runot Auvo Vihro, kitara Jukka Mäkinen. Kesto noin 30 minuuttia.

Tampereen Taidemuseo

KLO 18.30 PEKKO KÄPPI

Pekko Käppi soittaa jouhikkoa suomalaisen kansanmusiikin, bluesin, rockin ja arkaaisen kaaoksen risteyksessä. Käppi esiintyy Taidemuseon pohjakerroksessa syventäen Taru Mäntysen näyttelyn mystistä tunnelmaa.

Amurin työläismuseokortteli

KLO 20–21.15 BLACK MOTOR ESIINTYY

Black Motor soittaa pääosin yhtyeen omia sävellyksiä ja improvisoi tilanteessa. Kokoonpanon soinnin muodostavat erilaiset saksofonit, huilut ja muut puupuhaltimet, kontrabasso, sekä rummut ja erilaiset lyömäsoittimet. Yhtye soittaa kaksi settiä.

Museoiden yön pääsymaksuna on 10 €:n tapahtumaranneke, kimppalipun saa 25 €:lla (maksimissaan 5 henkilöä per ryhmä) ja alle 7-vuotiaat pääsevät mukaan maksutta. Tapahtumarannekkeella pääsee kaikkiin Museoiden yön kohteisiin sekä kulkemaan Museoiden yö –busseilla.

Tampereen joukkoliikenteen Museoiden yö -linjalla ja reitillä liikennöi kolme bussia klo 18-23.30. Ensimmäinen bussi starttaa Vapriikin pihasta klo 18, lähdöt n.10 minuutin välein. Bussin kyytiin pääsee tapahtumaranneketta näyttämällä.

Kello 18–22.30 Tampereen matkailuoppaat ry:n auktorisoidut oppaat pitävät nonstop-opastuksia Museoiden yö -busseissa. Oppaat kertovat nysseissä parhaita paloja Tampereen historiasta, nähtävyyksistä ja tietenkin museoista!

Nyrkkeilymuseoon ja Tampereen keskusta-alueen ulkopuolella sijaitseviin museoihin pääsee myös pääsylippuranneketta näyttämällä, näitä museoita palvelevat seuraavat linjat:

Muumimuseolle pääsee busseilla numero 2, 6, 9, 15, 40A ja 40B.

Mobiliaan pääsee bussilla numero 40B. Bussin kyytiin pääsee tapahtumaranneketta näyttämällä ja matkat sisältyvät rannekkeen hintaan.

Museoiden yötä ovat toteuttamassa museokeskus Vapriikki, Suomen pelimuseo, mediamuseo Rupriikki, Postimuseo, Suomen Jääkiekkomuseo, Pirkanmaan maakuntamuseo, Tampereen luonnontieteellinen museo, Vapriikin kuva-arkisto, Juicen kirjasto, Tampereen Tuomiokirkko, Kulttuuritalo Laikku, Lastenkulttuurikeskus Rulla, Finlaysonin kirkko, Työväenmuseo Werstas, Grafiikanpaja Himmelblau, Tallipiha, Taidekeskus Mältinranta, Olgan kellari, Museo Milavida, Lenin-Museo, Emil Aaltosen museo, Galleria Saskia, Tampereen taidemuseo, Amurin työläismuseokortteli, Suomen Nyrkkeilymuseo, Muumimuseo ja Mobilia.

Tapahtuman yhteistyökumppanina toimii edellisvuosien tapaan Tampereen joukkoliikenne.